b'\n_START_ARTICLE_\nFebre groga\n_START_SECTION_\nEpidemiologia\n_START_PARAGRAPH_\nEl causant de la malaltia \xc3\xa9s el virus de la febre groga, un arbovirus de la fam\xc3\xadlia dels Flaviv\xc3\xadrids, un virus ARN de cadena senzilla i positiva._NEWLINE_El vector que transmet el virus a l\'\xc3\xa9sser hum\xc3\xa0 \xc3\xa9s un mosquit, Aedes aegypti, i altres esp\xc3\xa8cies del g\xc3\xa8nere Aedes (com A. simpsoni, A. africanus) a l\'\xc3\x80frica, i tamb\xc3\xa9 dels g\xc3\xa8neres Haemagogus (a Sud-am\xc3\xa8rica) i Sabethes. Aquests mosquits solen viure per sobre dels 1.300 metres d\'altitud, i com gaireb\xc3\xa9 tots els mosquits, abunden en zones amb aig\xc3\xbces estancades. Les picades d\'Aedes solen oc\xc3\xb3rrer durant el dia, i transmeten el virus a trav\xc3\xa9s de llur saliva._NEWLINE_Els afectats es moren en un percentatge molt variable (entre el 5% i el 50% segons la situaci\xc3\xb3 epid\xc3\xa8mica). Segons l\'OMS, cada any emmalalteixen 200.000 persones sense vacunar i en moren 30.000. A Espanya i a gran part de la Uni\xc3\xb3 Europea, la febre groga \xc3\xa9s una malaltia de declaraci\xc3\xb3 obligat\xc3\xb2ria.\n_START_SECTION_\nCl\xc3\xadnica\n_START_PARAGRAPH_\nEl per\xc3\xadode d\'incubaci\xc3\xb3 oscil\xc2\xb7la generalment entre els 3 i els 10 dies. Durant aquest temps, el virus passa de la sang al sistema limf\xc3\xa0tic, i d\'all\xc3\xa0 passa a \xc3\xb2rgans vitals on s\'estableix._NEWLINE_Al comen\xc3\xa7ament, esdev\xc3\xa9 una manifestaci\xc3\xb3 cl\xc3\xadnica aguda i lleu, caracteritzada per febre elevada, calfreds i cefalea. Tamb\xc3\xa9 poden presentar-s\'hi mi\xc3\xa0lgies, n\xc3\xa0usees i v\xc3\xb2mits. Aquesta presentaci\xc3\xb3 \xc3\xa9s poc espec\xc3\xadfica i nom\xc3\xa9s pot fer sospitar de febre groga en zones end\xc3\xa8miques i en brots epid\xc3\xa8mics. Al cap d\'un a tres dies, els s\xc3\xadmptomes solen desapar\xc3\xa8ixer, o pot empitjorar a la forma greu. Un signe cl\xc3\xadnic cl\xc3\xa0ssic \xc3\xa9s l\'anomenat signe de Faget, caracteritzat per bradic\xc3\xa0rdia amb febre alta. Al comen\xc3\xa7ament tamb\xc3\xa9 pot haver-hi leucop\xc3\xa8nia i neutrop\xc3\xa8nia._NEWLINE_La forma greu o cl\xc3\xa0ssica comen\xc3\xa7a com la forma lleu, per\xc3\xb2 a m\xc3\xa9s s\'hi presenta un quadre hemorr\xc3\xa0gic, detectable per l\'epistaxi, la gingivorr\xc3\xa0gia i l\'hematemesi (de fet, la febre groga \xc3\xa9s coneguda com a \xc2\xabv\xc3\xb2mit negre\xc2\xbb, degut al color del v\xc3\xb2mit ple de sang coagulada). La febre pot remetre, per\xc3\xb2 posteriorment reapareix acompanyada d\'icter\xc3\xadcia, \xc3\xa9s a dir, la grogor de la pell que d\xc3\xb3na nom a la malaltia. Pot haver-hi insufici\xc3\xa8ncia hep\xc3\xa0tica o insufici\xc3\xa8ncia renal amb prote\xc3\xafn\xc3\xbaria.\n_START_SECTION_\nTractament\n_START_PARAGRAPH_\nNo existeix tractament efica\xc3\xa7 contra la febre groga. En els casos greus est\xc3\xa0 indicat el tractament simptom\xc3\xa0tic (transfusions, di\xc3\xa0lisi).\n_START_SECTION_\nPron\xc3\xb2stic\n_START_PARAGRAPH_\nEstudis hist\xc3\xb2rics situen la taxa de mortalitat entre 1 de cada 17 (5,8\xc2\xa0%) i 1 de cada 3 (33\xc2\xa0%). D\'altra banda, les notes informatives de l\'OMS per la febre groga (actualitzades el 2001) informen que el 15\xc2\xa0% dels afectats entren a la \xc2\xabfase t\xc3\xb2xica\xc2\xbb i que la meitat d\'aquests moren passats de 10 a 14 dies mentre que l\'altra meitat es recupera.\n_START_SECTION_\nHist\xc3\xb2ria\n_START_PARAGRAPH_\nLa febre groga ha tingut un paper rellevant al llarg de la hist\xc3\xb2ria d\'\xc3\x80frica, Am\xc3\xa8rica i Europa. S\'han reportat epid\xc3\xa8mies hist\xc3\xb2riques com les de l\'Imperi Rom\xc3\xa0 als anys 541 a 549, a l\'Havana cubana entre 1762 i 1763, a Filad\xc3\xa8lfia el 1793, a Hait\xc3\xad el 1802 (fent estralls entre les tropes franceses en plena revoluci\xc3\xb3 haitiana) i Norfolk el 1855._NEWLINE_S\xc3\xb3n de destacar les epid\xc3\xa8mies que durant el segle XIX se succe\xc3\xafren al llarg de la costa de la pen\xc3\xadnsula Ib\xc3\xa8rica, a localitats com C\xc3\xa0diz, Gibraltar i Cartagena. De gran import\xc3\xa0ncia hist\xc3\xb2rica i internacional va ser la que l\'agost de 1821 va fer estralls a la ciutat de Barcelona. En el context del Trienni Lliberal, les mesures de contenci\xc3\xb3 de l\'epid\xc3\xa8mia van trigar a implementar-se i finalment es va haver d\'a\xc3\xafllar tota la ciutat. L\'epid\xc3\xa8mia s\'havia iniciat a la Barceloneta, probablement arribada dalt dels bucs Gran Turco i Tallaferro de l\'Havana. Les fam\xc3\xadlies que s\'ho podien permetre van sortir de la ciutat, aix\xc3\xad com el govern, que es va refugiar a Esparreguera, mentre l\'alcalde Mart\xc3\xad de Cabanes i molts consellers lluitaven per contenir l\'epid\xc3\xa8mia, mantenir l\'ordre a la ciutat i soc\xc3\xb3rrer els afectats. Es va establir un campament sanitari a les vessants de la muntanya de Montju\xc3\xafc. L\'epid\xc3\xa8mia es declar\xc3\xa0 finalitzada a la ciutat el desembre del mateix any. L\'epid\xc3\xa8mia va tenir rellev\xc3\xa0ncia cient\xc3\xadfica arran de les acalorades i polititzades discussions entre contagionistes, defensors de la teoria del contagi entre persones de la malaltia i del seu origen "ex\xc3\xb2tic", i els anticontagionistes, conven\xc3\xa7uts de l\'origen local de la malaltia i de l\'efecte inefica\xc3\xa7 i contraproduent de les mesures d\'a\xc3\xafllament i quarantena. A la vegada, tropes del rei franc\xc3\xa8s Llu\xc3\xads XVIII es posicionaven al llarg dels Pirineus amb l\'excusa de la protecci\xc3\xb3 sanit\xc3\xa0ria, per\xc3\xb2 en realitat en preparaci\xc3\xb3 per acabar amb l\'experi\xc3\xa8ncia liberal d\'Espanya._NEWLINE_L\'investigador cub\xc3\xa0 Carlos Finlay va llegir una confer\xc3\xa8ncia a la Real Academia Nacional de Medicina, a La Havana el 14 d\'agost de 1881 sobre la transmissi\xc3\xb3 de la malaltia pels mosquits, i va publicar-ho el 1886, per\xc3\xb2 les seves investigacions foren ignorades fins al 1900.'